Helsingin hallinto-oikeus on kumonnut Kauniaisiin perustettua perheryhmäkotia koskevan valituksen. Näin ollen Helsingin Diakonissalaitos saa majoittaa ilman huoltajaa Suomeen saapuneita alaikäisiä, turvapaikkaa hakeneita lapsia asuinrakennuksessa kolmen vuoden ajan.

Perheryhmäkodissa asuu kerrallaan korkeintaan yhdeksän lasta ja työntekijöitä on yksi tai kaksi. Talon lähiasukkaat valittivat hankkeesta, koska heidän mielestään rakennus ei sovi kyseiseen käyttötarkoitukseen.

Hallinto-oikeus katsoo päätöksessään, että pienryhmäkotitoiminta on pitkälti alueen kaavassa osoitetun asuinkäytön mukaista, eikä toiminnalla ole haitallisia vaikutuksia lähialueeseen. Lisäksi toiminnan vaatimat rakenteelliset muutokset, kuten varapoistumistikkaat, sopivat ympäristöön.

Kauniaisten rakennuslautakunnalla on hallinto-oikeuden mukaan ollut täydet valtuudet tilapäisen rakennusluvan myöntämiseen. Valittajien mukaan asia olisi pitänyt viedä kaupunginhallituksen ratkaistavaksi.

Perheryhmäkoti on jo aloittanut toimintansa.